መንግስት በአምስት ዓመቱ መርሃ ግብር የያዛቸው የቤት ልማት ፕሮጀክቶች በተያዘለት የጊዜ ገደብ እየተከናወነ ነው
አዲስ አበባ፤ ያህሳስ 28/2006 (ዋኢማ) – መንግስት በአምስት ዓመቱ መርሃ ግብር የያዛቸው የቤት ልማት ፕሮጀክቶች በተያዘለት የጊዜ ገደብ እየተከናወነ ነውአዲስ አበባ  ታህሳስ 27/2006 መንግስት በአምስት ዓመቱ መርሃ ግብር የያዛቸው የቤት ልማት ፕሮጀክቶች በተያዘለት የጊዜ ገደብ  እየተከናወነ መሆኑን የከተማ ልማት፣ቤቶች እና ኮንስትራክሽን ሚኒስትር አስታወቁ፡፡ሚኒስትሩ አቶ መኩሪያ ሃይሌ ለኢትዮጵያ ዜና አገልግሎት እንዳስታወቁት በሀገር አቀፍ ደረጃ ተግባራዊ ከተደረገው የዕድገትና ትራንስፎረሜሽን ዕቅድ አንዱ በህብረተሰቡ ህይወት ላይ መሰረታዊና ፈጣን ለውጥ ያመጣሉ ተብለው የተያዙ የቤቶች ልማት ፕሮጀክት ነው፡፡በከተሞች በተለይም በአዲስ አበባ ደረጃውን የጠበቀና ለሁሉም የኅብረተሰብ ክፍል የሚመጠጥን የቤት ልማት ሥራ በማከናወን የከተማዋን የመጠለያ ችግርን መቅረፍ፣ የቁጠባ ባህልም ማዳበርና ሰፊ የሥራ ዕድልን መፍጠር፣ በሚኒስቴሩ የአምስት ዓመቱ ዕቅድ ዓላማ ተደርጎ ተወስዷል፡፡ ቀደም ሲል በቤቶች ልማት ፕሮግራም አማካኝነት በክልሎች የተጀመሩትን ቤቶች ሙሉ በሙሉ በማጠናቀቅ ለተጠቃሚዎች የማስተላለፍ ግብ የተያዘ ሲሆን በተጨማሪም በአዲስ አበባ ከተማ አስተዳደር አስተባባሪነት 150 ሺህ አዳዲስ ቤቶች በዕቅድ ዘመኑ ውስጥ ይገነባሉ ተብሎ ስራ መጀመሩንም ሚኒሰትሩ አብራርተዋል፡፡እንደ ሚኒስትሩ ገለጻ በሀገር አቀፍ ደረጃ በክልሎች በአምስት ዓመት ተጀምረው የነበሩ ወደ 170 ሺህ ቤቶች ግንባታ ጨምሮ ከ2002ዓ.ም መርሃ ግብር በፊት በመገንባት ላይ የነበሩ ሁሉ በዚህ መርሃ ግብር ተጠናቀው ለዜጎች እንዲተላለፉ ተደርጓል፡፡በአዲስ አበባም እንዲሁ በሶስት አመት ውስጥ 40 ሺህ ቤት ለህዝቡ መተላለፉንና አሁን በግንባታ ላይ ያሉ 95 ሺህ ቤቶች በዚህ ዓመት መጨረሻ ተጠናቀቅ ለህብረተሰቡ እንደሚተላለፉም ገልጸዋል፡፡በዚህ ዓመት ተጀምረው በሚቀጥላው ዓመት የሚጠናቀቁ ደግሞ ወደ 65 ሺህ ቤቶች አሉ ያሉት ሚኒስትሩ እነዚህ ሁሉ ተደምረው የቤት ልማት የእድገትና ትራንስፎርሜሸን ዕቅዳችን ከተቀመጠው በላይ ማሳካት እንደምንችል ተጨባጭ ማሳያዎች ናቸው ብለዋል፡፡በተለይ በቅርቡ ምዝገባ የተደረገባቸው 40/60 ቤቶች 1ሺህ 287 የሚሆኑት ግንባታቸው በስንጋተራ እና  ክራውን ሳይት አካባቢ እየተካሄደ ነው ብለዋል፡፡እንዲሁም በያዝነው 20/80 በሚባለው ፕሮጀክት 50 ሺህ ቤቶች በ40/60 ደግሞ 12 ሺህ እንዲሁም 5 ሺህ የሚሆኑ የህብረት ስራ ማህበራት ግንባታ እየተካሄደ መሆኑንም  አቶ መኩሪያ ይናገራሉ፡፡እነዚህ ቤቶች ሲጠናቀቁ በእጣ ለማሰተላለፍ ከ780 ሺህ በላይ የሚሆን የቤት ፈላጊዎች ተመዝግበው እየቆጠበ መሆኑንም ታውቋል፡፡የአዲስ አበባ ከተማ ያረጁና የተጎሳቆሉ አካባቢዎች ገጽታ 30 በመቶ በላይ የሚቀየር አቅም ያለው ይህ የቤት ልማት ፕሮጀክት ከዚህም በተጨማሪ በፕሮግራሙ አማካኝነት ሰፋፊ የሥራ ዕድሎች መፍጠር፣ አዳዲስ አነስተኛ የኮንስትራክሽን ድርጅቶች ማስፋፋትና ነባር ኢንተርፕራይዞችን ማጠናከር ተችሏልም ብለዋል፡፡እንደ ኢዜአ ዘገባ እንዲሁም በቤት ልማት ፕሮግራሙ አማካኝት የሀገር ውስጥ የሥራ ተቋራጮች፣ አማካሪዎች፣ አነስተኛ የኮንስትራክሽን ኢንተርፕራይዞች፣ የኮንስትራክሽን ዕቃዎች የማምረት አቅም በከፍተኛ ደረጃ ለማሳደግ መቻሉንም ሚኒስትሩ ተናግረዋል፡፡